b"\n_START_ARTICLE_\nEtel\xc3\xa4-Afrikan siirtomaahistoria\n_START_SECTION_\nVarhainen siirtomaakausi\n_START_PARAGRAPH_\nTiett\xc3\xa4v\xc3\xa4sti ensimm\xc3\xa4isin\xc3\xa4 eurooppalaisina Etel\xc3\xa4-Afrikan maaper\xc3\xa4ll\xc3\xa4 vierailivat portugalilaiset, jotka 1400-luvun lopulla etsiv\xc3\xa4t meritiet\xc3\xa4 Intiaan. 1500-luvun aikana portugalilaiset vierailivat maan rannikolla s\xc3\xa4\xc3\xa4nn\xc3\xb6llisesti, ja muut eurooppalaiset seurasivat 1500-luvun lopulla._NEWLINE_Vuonna 1602 perustettu Hollannin It\xc3\xa4-Intian kauppakomppania edisti Hollannin taloudellisia etuja Aasiassa ja pyrki turvaamaan sinne johtavan merireitin Afrikassa. T\xc3\xa4m\xc3\xa4n vuoksi kauppakomppanian palkkaama Jan van Riebeeck saapui vuonna 1652 Kapmaahan teht\xc3\xa4v\xc3\xa4n\xc3\xa4\xc3\xa4n j\xc3\xa4rjest\xc3\xa4\xc3\xa4 huolto Aasiaan matkaaville laivoille. Muutaman vuoden kuluttua alueelle saapuivat ensimm\xc3\xa4iset hollantilaiset siirtolaiset, jotka ryhtyiv\xc3\xa4t viljelem\xc3\xa4\xc3\xa4n maata ja k\xc3\xa4ym\xc3\xa4\xc3\xa4n kauppaa kauppakomppanian kanssa. Vuoteen 1707 menness\xc3\xa4 Kapmaahan oli asettunut 1\xc2\xa0779 hollantilaista, saksalaista siirtolaista ja uskonnollista vainoa paennutta ranskalaista hugenottia. Siirtokunta kasvoi vuosisadan loppuun menness\xc3\xa4 15\xc2\xa0000 ihmiseen ja sen pinta-ala laajeni suhteessa viel\xc3\xa4 nopeammin. Monet siirtokuntalaiset muuttivat rannikolta sanien ja khoiden asuttamaan sis\xc3\xa4maahan. Vuoteen 1770 menness\xc3\xa4 hollantilainen asutus oli siirtynyt noin 650 kilometrin p\xc3\xa4\xc3\xa4h\xc3\xa4n Kapkaupungista. Sis\xc3\xa4maassa siirtolaiset eliv\xc3\xa4t puolinomadisina paimentolaisina. N\xc3\xa4it\xc3\xa4 sis\xc3\xa4maahan siirtyneit\xc3\xa4 perheit\xc3\xa4 ryhdyttiin nimitt\xc3\xa4m\xc3\xa4\xc3\xa4n trekboereiksi, eli vaeltaviksi maanviljelij\xc3\xb6iksi, ja nimitys lyheni pian boeriksi. Trekboerit kahakoivat jatkuvasti ymp\xc3\xa4r\xc3\xb6ivien afrikkalaisheimojen kanssa ja vuosien 1785\xe2\x80\x931795 v\xc3\xa4lisen\xc3\xa4 aikana kahakoissa kuoli 2\xc2\xa0000 san-heimoon kuulunutta miest\xc3\xa4 ja naista. Lis\xc3\xa4ksi 700 joutui orjuuteen. Kapmaahan rannikolle j\xc3\xa4\xc3\xa4neit\xc3\xa4 hollantilaisper\xc3\xa4isi\xc3\xa4 siirtolaisia ryhdyttiin puolestaan nimitt\xc3\xa4m\xc3\xa4\xc3\xa4n Kapmaan hollantilaisiksi erotukseksi trekboereista._NEWLINE_1700-luvun puoliv\xc3\xa4liss\xc3\xa4 Kapmaassa oli enemm\xc3\xa4n orjia kuin vapaita kansalaisia, eli eurooppalaisia siirtolaisia. Maahan tuodut aasialaiset orjat olivat p\xc3\xa4\xc3\xa4asiassa keskittyneet kaupunkeihin ja ty\xc3\xb6skenteliv\xc3\xa4t k\xc3\xa4sity\xc3\xb6l\xc3\xa4isin\xc3\xa4. Heid\xc3\xa4n mukanaan Etel\xc3\xa4-Afrikkaan saapui my\xc3\xb6s islamin usko. Afrikkalaisper\xc3\xa4iset orjat puolestaan ty\xc3\xb6skenteliv\xc3\xa4t p\xc3\xa4\xc3\xa4asiassa maatiloilla ja kaupunkien ulkopuolella._NEWLINE_Buurien l\xc3\xa4hestytty\xc3\xa4 xhosa-heimon aluetta heid\xc3\xa4n kohtaamansa vastarinta koveni. Vuodesta 1779 alkaen buurien ja xhosien v\xc3\xa4lill\xc3\xa4 k\xc3\xa4ytiin sarja rajasotia. Trekboerit pettyiv\xc3\xa4t siihen, etteiv\xc3\xa4t Kapmaan hollantilaiset tukeneet heit\xc3\xa4 sodassa ja julistivat vuonna 1795 Graaff Reinetin alueen itsen\xc3\xa4iseksi tasavallaksi. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4m\xc3\xa4 johti buurien ja Kapmaan hollantilaisten lopulliseen irtaantumiseen kahdeksi eri v\xc3\xa4est\xc3\xb6ryhm\xc3\xa4ksi. Trekboerit ryhtyiv\xc3\xa4t my\xc3\xb6s k\xc3\xa4ytt\xc3\xa4m\xc3\xa4\xc3\xa4n itsest\xc3\xa4\xc3\xa4n ilmaisua afrikaanerit korostaakseen sit\xc3\xa4, ett\xc3\xa4 olivat syntyneet Afrikassa. Itsen\xc3\xa4isyyssuunnitelmat kuitenkin kaatuivat samana vuonna brittil\xc3\xa4isten saapumiseen Kapmaahan.\n_START_SECTION_\nZulu-kuningaskunta\n_START_PARAGRAPH_\n1700-luvun lopulla pohjoisten ngunien keskuudessa syntyi poliittisia levottomuuksia liiallisen v\xc3\xa4est\xc3\xb6nkasvun ja kaupallisen kilpailun seurauksena. Koska ngunien hallitsema it\xc3\xa4inen rannikkoalue rajoittui Intian valtamereen, Lohik\xc3\xa4\xc3\xa4rmevuoristoon ja eurooppalaisten hallitsemaan Kapmaahan, kasvavan v\xc3\xa4est\xc3\xb6n vaatiman uuden viljelysmaan hankkiminen oli mahdollista vain sis\xc3\xa4isten sotien avulla. Ngunien v\xc3\xa4liset etniset yhteenotot johtivat uudenlaisen sotilaallisen ja hallinnollisen j\xc3\xa4rjestelm\xc3\xa4n syntymiseen. \xe2\x80\x9dMustaksi Napoleoniksi\xe2\x80\x9d kutsutun Shaka Zulun johdolla alueen johtavaksi voimaksi nousi uusi vahva zuluvaltio._NEWLINE_Nguni-heimot jakautuivat alkujaan kolmeen p\xc3\xa4\xc3\xa4ryhm\xc3\xa4\xc3\xa4n, Dingiswaoyn johtamaan Mtethwan, Sobhuzan johtamaan Ngwanen ja Zwiden johtamaan Ndwandwen kuningaskuntiin. Vuonna 1817 Zulumaan hallinnasta kamppailivat Zwide ja Dingiswaoy. Sodan aikana Shaka nousi Dingiswaoyn joukkojen t\xc3\xa4rkeimm\xc3\xa4ksi komentajaksi. H\xc3\xa4n aloitti uudenlaisen zulukuningaskunnan rakentamisen p\xc3\xa4\xc3\xa4asiassa valloitusten avulla. Shakaa pidet\xc3\xa4\xc3\xa4n yhten\xc3\xa4 Afrikan merkitt\xc3\xa4vimmist\xc3\xa4 armeijan ja sodank\xc3\xa4ynnin organisoijista. H\xc3\xa4n korvasi aikaisemmin aseina k\xc3\xa4ytetyt pitk\xc3\xa4t heittokeih\xc3\xa4\xc3\xa4t lyhyill\xc3\xa4 iskukeih\xc3\xa4ill\xc3\xa4, joita voitiin k\xc3\xa4ytt\xc3\xa4\xc3\xa4 taistelussa toistuvasti. Zulusoturit ryhtyiv\xc3\xa4t l\xc3\xa4hestym\xc3\xa4\xc3\xa4n vihollista my\xc3\xb6s mahdollisimman hiljaa ja n\xc3\xa4kym\xc3\xa4tt\xc3\xb6miss\xc3\xa4 ja pyrkiv\xc3\xa4t yll\xc3\xa4tt\xc3\xa4m\xc3\xa4\xc3\xa4n sen \xc3\xa4killisell\xc3\xa4 rynn\xc3\xa4k\xc3\xb6ll\xc3\xa4. Uuden sotataktiikan avulla Shaka l\xc3\xb6i pian Zwiden joukot._NEWLINE_1820-luvun puoleenv\xc3\xa4liin menness\xc3\xa4 Shaka hallitsi jo yli 100\xc2\xa0000 ihmisen valtakuntaa ja h\xc3\xa4nen armeijassaan oli 40\xc2\xa0000 miest\xc3\xa4. Shaka keskitti vallan kuninkaan hoviin ja ryhtyi perim\xc3\xa4\xc3\xa4n heimop\xc3\xa4\xc3\xa4llik\xc3\xb6ilt\xc3\xa4 veroja. H\xc3\xa4n my\xc3\xb6s sijoitti armeijansa yksik\xc3\xb6it\xc3\xa4 ymp\xc3\xa4ri valtakuntaa taatakseen alueiden uskollisuuden. Shaka loi zulujen keskuuteen my\xc3\xb6s uudenlaisen kansallistunteen korostaessaan valtakuntansa \xe2\x80\x9dzulumaisuutta\xe2\x80\x9d. Koko valtakunnan v\xc3\xa4est\xc3\xb6n katsottiin kuuluvan zulu-heimoon ja kaikkien alamaisten tuli osoittaa uskollisuutta suoraan kuninkaalle. Perinteisist\xc3\xa4 ngunijuhlista tehtiin valtakunnan virallisia festivaaleja. Uusi zuluidentiteetti korvasi pian h\xc3\xa4nen alaisuudessaan olleiden heimojen ja ryhmien alkuper\xc3\xa4iset identiteetit._NEWLINE_1820-luvun aikana Shaka laajensi valtakuntaansa pohjoisessa nykyisen Mosambikin rajalle asti, l\xc3\xa4nness\xc3\xa4 Lohik\xc3\xa4\xc3\xa4rmevuorten taakse ja etel\xc3\xa4ss\xc3\xa4 my\xc3\xb6hemm\xc3\xa4n Transkein bantustanin rajoille asti. H\xc3\xa4n toivotti my\xc3\xb6s brittil\xc3\xa4iset kauppiaat tervetulleiksi alueelleen ja l\xc3\xa4hetti diplomaattisia l\xc3\xa4hetyst\xc3\xb6j\xc3\xa4 Englannin hoviin._NEWLINE_Vuonna 1828 Shakan velipuoli Dingane toteutti onnistuneen salajuonen Shakan salamurhaamiseksi ja nousi zulujen kuninkaaksi. Dinganen asema valtaistuimella ei kuitenkaan koko h\xc3\xa4nen valtakaudellaan ollut t\xc3\xa4ysin vakaa. Voortrekkerien ja zulujen v\xc3\xa4lisess\xc3\xa4 Blood Riverin taistelussa buurit tuhosivat Andries Pretoriuksen johdolla suuren zuluarmeijan. Taistelun j\xc3\xa4lkeen zuluvaltakunta ajautui sis\xc3\xa4poliittiseen kriisiin ja hajosi. Dinganen velipuoli Mpande pakeni etel\xc3\xa4\xc3\xa4n tuhansien seuraajien kanssa voortrekkerien vasalliksi ja l\xc3\xb6i Dinganen joukot buurien tuella Magongon taistelussa 1840. Dingane pakeni ja murhattiin vuotta my\xc3\xb6hemmin Lebombovuoristossa._NEWLINE_Zulut puolustivat elinalueitaan brittej\xc3\xa4 vastaan aina 1870- ja 1880-lukujen taitteeseen asti, mutta he joutuivat lopulta tappiolle eurooppalaisten tehokkaiden tuliaseiden vuoksi.\n_START_SECTION_\nBrittihallinnon aika\n_START_PARAGRAPH_\nVuonna 1795 britit valloittivat Kapmaan strategiseksi tukikohdaksi ranskalaisia vastaan hallitakseen meritiet\xc3\xa4 it\xc3\xa4\xc3\xa4n. Napoleonin sotien aikana se palautui lyhyeksi aikaa hollantilaisille, mutta jo vuonna 1806 britit valtasivat sen uudelleen. Hollantilaisten merkantilistinen talousj\xc3\xa4rjestelm\xc3\xa4 uudistettiin ja Kapmaan siirtokunta integroitiin brittil\xc3\xa4isen imperiumin talousj\xc3\xa4rjestelm\xc3\xa4\xc3\xa4n._NEWLINE_Brittien mukana alueelle tuli protestanttisten l\xc3\xa4hetysty\xc3\xb6ntekij\xc3\xb6iden mukana my\xc3\xb6s evankelisia l\xc3\xa4hetysty\xc3\xb6ntekij\xc3\xb6it\xc3\xa4, jotka uskoivat, ett\xc3\xa4 alueen alkuper\xc3\xa4isv\xc3\xa4est\xc3\xb6 voitaisiin t\xc3\xa4ydellisesti assimiloida l\xc3\xa4nsimaiseen kristilliseen kulttuuriin. L\xc3\xa4hetysty\xc3\xb6ntekij\xc3\xb6iden vaikutuksesta vuonna 1828 siirtokunnan v\xc3\xa4rilliselle v\xc3\xa4est\xc3\xb6lle taattiin t\xc3\xa4ydet kansalaisoikeudet ja kiellettiin lakiin perustunut syrjint\xc3\xa4. Vuonna 1834 voimaan tulleella lailla alueella lakkautettiin my\xc3\xb6s orjuus nelj\xc3\xa4n vuoden siirtym\xc3\xa4kauden j\xc3\xa4lkeen. Entisten orjien asema ei kuitenkaan oleellisesti parantunut vapauttamisen j\xc3\xa4lkeen ja v\xc3\xa4rillisi\xc3\xa4 syrjittiin edelleen heid\xc3\xa4n sosiaalisen asemansa sek\xc3\xa4 rotunsa vuoksi._NEWLINE_Vuonna 1843 britit anneksoivat Natalin alueen turvatakseen Port Natalin (nykyinen Durban) kautta kulkeneen laivaliikenteen. Natalin alueen suuri musta v\xc3\xa4est\xc3\xb6 ei mahdollistanut Kapmaan kaltaista assimiloivaa politiikkaa ja siirtokunnan sis\xc3\xa4\xc3\xa4n perustettiin erillisi\xc3\xa4 mustien alueita, joissa heill\xc3\xa4 oli perinteisten tapojensa mukainen itsehallinto. Natalin kaupungit olivat varattu valkoiselle v\xc3\xa4est\xc3\xb6lle. Natalin hallintomallia on pidetty mallina my\xc3\xb6hemmille 1900-luvun rotuerotteluj\xc3\xa4rjestelmille. Siirtokuntaan perustettiin laajoja sokeriplantaaseja, joita varten Intiasta tuotiin halpaa ty\xc3\xb6voimaa 1860-luvulla. Pian alueelle muutti my\xc3\xb6s intialaisia kauppiaita ja maanviljelij\xc3\xb6it\xc3\xa4.\n_START_SECTION_\nTimanttirynt\xc3\xa4ys\n_START_PARAGRAPH_\n1860-luvulla Etel\xc3\xa4-Afrikan alueelta l\xc3\xb6ytyi merkitt\xc3\xa4vi\xc3\xa4 timanttiesiintymi\xc3\xa4, mink\xc3\xa4 j\xc3\xa4lkeen Vaaljoen rannoille ja nykyisen Kimberleyn kaupungin alueen ymp\xc3\xa4rist\xc3\xb6\xc3\xb6n muutti kymmeni\xc3\xa4tuhansia kaikkiin maan etnisiin ryhmiin kuuluneita ihmisi\xc3\xa4. Kaivosten my\xc3\xb6t\xc3\xa4 Kimberleyst\xc3\xa4 muodostuikin koko Afrikan ensimm\xc3\xa4inen merkitt\xc3\xa4v\xc3\xa4 teollinen keskus ja maailman suurin timanttien tuottaja. Alueen hallinnasta k\xc3\xa4ynnistyi kamppailu Britannian ja buuritasavaltojen v\xc3\xa4lille, joka p\xc3\xa4\xc3\xa4ttyi vuonna 1871 brittien anneksoitua alueen L\xc3\xa4ntisen Griquamaan siirtokuntana._NEWLINE_Alueen strategista merkityst\xc3\xa4 lis\xc3\xa4si oleellisesti se, ett\xc3\xa4 L\xc3\xa4ntinen Griquamaa muodosti Britannialle ainoan mahdollisen v\xc3\xa4yl\xc3\xa4n etenemiseen kohti pohjoista: id\xc3\xa4ss\xc3\xa4 esteen\xc3\xa4 oli saksalaisten hallitsema Lounais-Afrikka ja l\xc3\xa4nness\xc3\xa4 alue rajoittui Oranjen vapaavaltioon ja Transvaaliin. Koko Kapmaan kauppa Afrikan sis\xc3\xa4osien kanssa kulki t\xc3\xa4t\xc3\xa4 k\xc3\xa4yt\xc3\xa4v\xc3\xa4\xc3\xa4 pitkin. Timanteilla valtavan omaisuuden tehnyt ja sittemmin politiikkaan l\xc3\xa4htenyt Cecil Rhodes kampanjoi Kapmaan parlamentissa aktiivisesti alueen liitt\xc3\xa4miseksi Kapmaahan ja sai lopulta tahtonsa l\xc3\xa4pi vuonna 1880. 1880-luvun aikana timanttikaivokset alkoivat konsolisoitua ja niist\xc3\xa4 syntyi valtava De Beers -yhti\xc3\xb6, jolla oli k\xc3\xa4yt\xc3\xa4nn\xc3\xb6ss\xc3\xa4 monopoli-asema timanttikaupassa. Yhti\xc3\xb6n johdossa oli Cecil Rhodes. Rhodes k\xc3\xa4ytti hyv\xc3\xa4ksi omaisuuttaan ja vaikutusvaltaansa ja nousi Kapmaan siirtokunnan p\xc3\xa4\xc3\xa4ministeriksi vuosina 1890 ja 1896._NEWLINE_1800-luvun lopulla elettiin eurooppalaisen imperialismin toista aaltoa, jonka aikana Euroopan suurvallat kilpailivat maailman viel\xc3\xa4 jakamattomien alueiden valtaamisesta. Britit pyrkiv\xc3\xa4t hankkimaan ennen kaikkea Niilin yl\xc3\xa4juoksun sek\xc3\xa4 reitin Egyptin ja Etel\xc3\xa4-Afrikan v\xc3\xa4lille. T\xc3\xa4m\xc3\xa4n \xe2\x80\x9dpunaisena linjana\xe2\x80\x9d tunnetun ajatuksen esitti ensimm\xc3\xa4isen\xc3\xa4 Cecil Rhodes. Sudan, Nigeria, Kenia ja Uganda valloitettiin 1890-luvulla ja 1900-luvun alkuvuosina. Rhodes loi Britannian imperialistisia pyrkimyksi\xc3\xa4 edist\xc3\xa4m\xc3\xa4\xc3\xa4n my\xc3\xb6s uuden yhti\xc3\xb6n, British South Africa Companyn, jonka tavoitteeksi asetettiin mahdollisimman suurien alueiden valtaaminen ja hallinta etel\xc3\xa4isest\xc3\xa4 Afrikasta. Yhti\xc3\xb6n hallintaan joutuivat lopulta nykyisten Sambian ja Zimbabwen (entinen Rhodesia) alueet._NEWLINE_Kaivannaisteollisuuden kehittymisen my\xc3\xb6t\xc3\xa4 Etel\xc3\xa4-Afrikka koki laajoja muutoksia. Sis\xc3\xa4maan rannikon satamiin yhdist\xc3\xa4v\xc3\xa4 rautatieverkko helpotti tavaroiden kuljettamista ja tehosti maataloutta. My\xc3\xb6s rannikon kaupungit nauttivat taloudellisesta noususuhdanteesta timanttien tuoman vaurauden my\xc3\xb6t\xc3\xa4. Samaan aikaan mustien hallitsemat kuningaskunnat kukistettiin yksitellen ja liitettiin valkoisten hallitsemiin alueisiin. N\xc3\xa4ist\xc3\xa4 konflikteista merkitt\xc3\xa4vin oli vuonna 1879 k\xc3\xa4yty zulu-sota, jossa Isandlwanan taistelussa saavutetusta voitosta huolimatta zuluvaltio kukistettiin ja liitettiin Natalin siirtokuntaan vuonna 1897. My\xc3\xb6s etel\xc3\xa4isten sothojen ja swazien valtiot alistettiin Britannian kruunulle, mutta s\xc3\xa4ilyttiv\xc3\xa4t asemansa erillisin\xc3\xa4 kuningaskuntina. N\xc3\xa4ist\xc3\xa4 alueista syntyi nykyiset Swazimaan ja Lesothon valtiot.\n_START_SECTION_\nKultarynt\xc3\xa4ys\n_START_PARAGRAPH_\nEurooppalaiset l\xc3\xb6ysiv\xc3\xa4t ensimm\xc3\xa4isi\xc3\xa4 alluviaalisia kultavarantoja Eerstelingist\xc3\xa4, nykyisest\xc3\xa4 Limpopon provinssista jo 1840\xe2\x80\x931870-luvuilla. Maan ensimm\xc3\xa4inen suuri kultarynt\xc3\xa4ys alkoi kuitenkin vasta helmikuussa 1873, kun Alec \xe2\x80\x9dWheelbarrow\xe2\x80\x9d Patterson ja William Trafford l\xc3\xb6ysiv\xc3\xa4t kultaa Pilgrim's Creekist\xc3\xa4. Trafford rekister\xc3\xb6i valtauksensa syyskuussa ja Pilgrim\xe2\x80\x99s Restist\xc3\xa4 tuli virallisesti kultakentt\xc3\xa4. Vuotta my\xc3\xb6hemmin jo 1\xc2\xa0500 kullankaivajaa ty\xc3\xb6skenteli alueella 4\xc2\xa0000:lla valtauksella ja vuoteen 1876 alueelle oli kasvanut jo pieni kaupunki._NEWLINE_Historiallisesti merkitt\xc3\xa4v\xc3\xa4mp\xc3\xa4\xc3\xa4 oli kuitenkin kullan l\xc3\xb6ytyminen Transvaalin Witwatersrandista vuonna 1886. Toisin kuin aikaisemmissa esiintymiss\xc3\xa4, Witwatersrandissa kulta oli syv\xc3\xa4ll\xc3\xa4 kalliossa ja sen kaivamisen ja k\xc3\xa4sittelyn my\xc3\xb6t\xc3\xa4 Etel\xc3\xa4-Afrikasta alkoi muodostua moderni teollisuusvaltio. Kullan l\xc3\xb6yt\xc3\xa4misen j\xc3\xa4lkeen tuhannet brittil\xc3\xa4iset siirtolaiset alkoivat vy\xc3\xb6ry\xc3\xa4 rajan yli Kapmaasta Transvaaliin. Johannesburgin kaupunki syntyi h\xc3\xb6kkelikyl\xc3\xa4st\xc3\xa4 l\xc3\xa4hes yhdess\xc3\xa4 y\xc3\xb6ss\xc3\xa4, kun uitlanderit (ulkomaalaiset) leiriytyiv\xc3\xa4t kaivosten l\xc3\xa4helle. Britit ryhtyiv\xc3\xa4t painostamaan Paul Krugerin hallintoa antamaan englanninkielisille siirtolaisille enemm\xc3\xa4n oikeuksia._NEWLINE_Luettaen englanninkielisten siirtolaisten kapinahalukkuuteen ja kaivosyhti\xc3\xb6iden johtajien tukeen Cecil Rhodes sponsoroi vuonna 1895 ep\xc3\xa4onnistuneen vallankaappauksen, johon liittyi aseellinen isku, Jamesonin hy\xc3\xb6kk\xc3\xa4ys. Laiton ja ep\xc3\xa4onnistunut hy\xc3\xb6kk\xc3\xa4ys p\xc3\xa4\xc3\xa4tti Rhodesin poliittisen uran. Yhdistyneen kuningaskunnan kenraalikuvern\xc3\xb6\xc3\xb6ri Alfred Milner oli kuitenkin p\xc3\xa4\xc3\xa4tt\xc3\xa4nyt kukistaa Krugerin hallinnon ja saattaa koko alueen Britannian hallintoon. Transvaal pakotettiin julistamaan sota Britannialle vuonna 1899."